钦定古今图书集成/明伦汇编/皇极典/第243卷 > 朱子全书 > 《语类》
## 钦定古今图书集成/明伦汇编/皇极典/第243卷 > 朱子全书 > 《语类》

“治道”别无说。若使人主恭俭好善，“有言逆于心，必求
诸道；有言逊于志，必求诸非”道，这如何会不治？这别
无说，从古来都有见成样子，真是如此。

问：“或言今日之告君者，皆能言‘修德’二字，不知教人
君从何处修起，必有其要。”曰：“安得如此说！只看合下
心不是私，即转为天下之大公，将一切私意尽屏去，
所用之非贤，即别搜求正人用之。”问：“以一人耳目，安
能尽知天下之贤？”曰：“只消用一个好人作相，自然推
排出来。有一好台谏知他不好人，自然住不得。”
因论世俗《不冠带》云：“今为天下有一日不可缓者。有
渐正之者。一日不可缓者，兴起之事也。渐正之者，维
持之事也。”

问：“先生所谓古礼，繁文不可考究，欲取今见行礼仪
增损用之，庶其合于人情，方为有益。如何？”曰：“固是。”曰：
“若是，则礼中所载冠婚丧祭等仪，有可行者否？”曰：“如
冠婚礼，岂不可行？但丧祭有烦杂耳。”问：“若是，则非理
明义精者，不足以与此。”曰：“固是。”曰：“井田封建如何？”曰：
“亦有可行者。如有功之臣，封之一乡，如汉之乡亭侯”，
田税亦须要均，则经界不可以不行。大纲在先正沟
洫。又如孝悌忠信，人伦日用间事，播为乐章，使人歌
之。仿《周礼》读法，遍示乡村里落，亦可代今粉壁所书
条禁。

吴伯英与黄直卿议沟洫，先生徐曰：“今则且理会当
世事尚未尽。如刑罚则杀人者不死，有罪者不刑；税
赋则有产者无税，有税者无产，何暇议古？”

今世有二弊：“法弊、时弊。”法弊但一切更改之却甚易，
时弊则皆在人，人皆以私心为之，如何变得？嘉祐间
法可谓弊矣，王荆公未几尽变之，又别起得许多弊，
以人难变故也。

古人立法只是大纲，下之人得自为。后世法皆详密，
下之人只是守法，法之所在，上之人亦进退下之人
不得。

今日之法，君子欲为其事，以拘于法，而不得骋。小人
却徇其私，敢越于法而不之顾。

杨因论科举法虽不可以得人，然尚公。曰：“铨法亦公。
然法至于尽公，不在人便不是好法。要可私而公，方
始好。”

“平易近民”，为政之本。